Ďurica, Ondrej, poslanec NR SR (2022-05-11):
Ďakujem pekne za slovo, pán podpredseda. Milé dámy, vážení páni kolegovia, mnohé tu bolo povedané aj objasnené v súvislosti s nami predkladaným návrhom zákona. Ja by som chcel najskôr tak netradične zareagovať na Štefana Kuffu, ktorý povedal, že máme vysoké ambície a vzhľadom na počty hlasov a parlamentnú matematiku je to odvážne, odvážny pokus alebo odvážny krok. Štefan, my máme len tie najvyššie ambície a snažíme sa nezľaknúť a nebáť sa a neprestať veriť, pretože sa hovorí, že keď muž stratí vieru, tak akoby zomieral, takže v tomto duchu napriek tej obrovskej presile a napriek tomu, ako prebiehajú hlasovania v Národnej rade, jednoducho neprestaneme dávať tieto návrhy zákonov, ktoré považujeme za dôležité. Bolo tu predrečníkmi povedané, že tento návrh zákona v žiadnom prípade nespochybňuje ani nejakým spôsobom neútočí na platobné karty alebo systém platenia elektronicky, naopak, rešpektujeme tento stav, rešpektujeme tento prirodzený vývoj aj technológie, ktoré na jednej strane uľahčujú a zjednodušujú život bežným, bežným občanom v každodennom, teda nejakom platobnom styku, ale čo je pre nás dôležité, to je zásadná rovina možnosti vybrať si. Aby ľudia mali možnosť si vybrať a sami sa rozhodnúť. Aby neexistovala sila v štáte, ktorá by túto slobodu dokázala akokoľvek obmedziť. Je to, myslím, prirodzené a dnes aj v tomto slovenskom parlamente sedia strany, ktoré majú slobodu či už vo svojom názve, alebo vo svojom programe, a neustále opakujú tieto pojmy ako je „sloboda„ a „demokracia“ aj na rôznych tlačových konferenciách a nechávajú sa počuť, že je to pre nich absolútne najdôležitejší postoj a nejaká vízia politiky voči svojim voličom alebo voči občanom. Apelujem preto na poslancov a všetkých, ktorí budú o tomto návrhu zákona hlasovať, aby to vnímali naozaj ako príležitosť pre nás všetkých, či poslancov, alebo občanov, zachovať si túto slobodu a mať možnosť sa rozhodnúť, či budem platiť kartou, alebo budem platiť v hotovosti. Bolo tu spomenuté takisto, že sú kategórie občanov, ktorí preferujú hotovosť, ktorí dokonca nerozumejú akejkoľvek elektronickej, platobnej, nejakej procedúre a je pre nich komfortnejšie a je pre nich aj pokojnejšie, keď môžu platiť hotovosťou. Zároveň by som chcel spomenúť aj určitý fenomén, a to mi určite dáte za pravdu, že aj dnes pri rôznych udalostiach, pri rôznych spoločenských dejoch, či už na Slovensku, alebo v Európe, vo svete sa stretávame na sociálnych sieťach, medzi ľuďmi na verejnosti s určitými pochybnosťami. Ľudia sú znepokojení, obávajú sa, majú rôzne scenáre. Pýtajú sa nás ako poslancov, komunikujú medzi sebou na sociálnych sieťach, či budú voľby štandardné, či sa zmení volebný systém, či bude možnosť dostať sa k hotovosti, pokiaľ sa niečo v spoločnosti alebo, alebo na politickej scéne udeje. Myslím si, že je úplne na mieste, aby sme týmto občanom aj týmto návrhom zákona dali signál, že môžu byť pokojní, že nemá ten človek dôvod sa obávať a že toto právo, pokiaľ bude zakotvené v ústave, tak jednoducho je definitívne, a tí ľudia nemusia mať obavu o svoju hotovosť, o svoje peniaze, o spôsob platby, ktorú preferujú alebo ktorá im je bližšia. Chcem vás preto veľmi pekne poprosiť, aby ste v tom nevideli žiadnu politiku, aby ste v tom videli len v prvom rade tú slobodu, ktorú chceme dať ľuďom, a v druhom rade upokojenie všetkých občanov, ktorí naozaj mnohokrát uvažujú o tom, či je bezpečné mať hotovosť, alebo sa niečo zásadné udeje. Dajme ľuďom pocit istoty v tejto hektickej dobe aj takýmto návrhom zákona, pretože myslím si, že nijako, nijako neobmedzíme technológie, nijako neobmedzíme platbu kartami, nijako nezastavíme ani vývoj, ani trend, ani technológie, jednoducho len zachováme, zachováme právo pre všetkých občanov aj nás ako poslancov, pretože my takisto preferujeme často platbu v hotovosti, aj z nejakého praktického dôvodu je to pre nás často oveľa výhodnejšie, jednoduchšie, a potom sú zase situácie, kedy je práve tá karta alebo tento spôsob platby šikovnejší, takže nič nekazíme, nič nezastavujeme, nič nerušíme, proti ničomu nebojujeme, práve naopak, len dávame tú slobodu a možnosť výberu. Ďakujem pekne.